
                                                         REFERAT
Privind aprobarea  capacităţii (nr. de locuri)  Căminului pentru Persoane Vârstnice Timişoara

Căminul pentru Persoane Vârstnice Timişoara este unitatea de asistenţă socială cu personalitate juridică,aflat în subordinea Direcţiei de Asistenţă Socială Comunitară,  în conformitate cu H.C.L. nr.181/25.05.2010, care are ca obiectiv principal oferirea de servicii socio medicale persoanelor vârstnice instituţionalizate, cu domiciliul stabil Timişoara.
Prin adresa nr.12293 din 12 septembrie 1975 de la Direcţia pentru Probleme de Muncă şi Ocrotiri Sociale Timişoara, s-a aprobat de către Ministerul Muncii, funcţionarea Căminului de bătrâni din Timişoara cu o capacitate de 135 de locuri. Menţionez că persoanele vârstnice erau repartizate câte 4 în camere cu suprafaţă de aprox.20 mp, neavând un spaţiu adecvat pentru fiecare persoană,  căreia îi erau alocaţi aprox. 5 mp. La momentul începerii funcţionării căminului, nu erau specialişti cum sunt acum, cărora trebuie să le asiguri spaţii adecvate unde să îşi desfăşoare activitatea. În momentul de faţă, în organigrama căminului aprobată prin H.C.L.nr.550 din 31.10.2013, avem 1 psiholog căruia a trebuit să îi dăm un spaţiu pentru birou, 1 auditor căruia la fel a trebuit să îi dăm un spaţiu şi un kinetoterapeut căruia a trebuit să îi dăm un spaţiu pentru desfăşurarea activităţilor de recuperare fizică a beneficiarilor. 
În conformitate cu Ordinul 2126/05.11.2014 privind aprobarea Standardelor minime de calitate pentru acreditarea serviciilor sociale destinate persoanelor vârstnice, persoanelor fără adăpost, tinerilor care au părăsit sistemul de protecţie a copilului şi altor categorii de persoane adulte aflate în dificultate, precum şi pentru serviciile acordate în comunitate, serviciilor acordate în sistem integrat şi cantinelor sociale, modulul IV mediul de viaţă, standardul 3 cazare, căminul trebuie să aloce 6 mp de fiecare beneficiar. Asta înseamnă că în camerele unde stăteau 4 persoane, vor locui 3, aşa cum este de fapt în momentul de faţă. Totodată, o cameră de două persoane a fost transformată în izolator conform prevederilor legale, unde sunt izolate persoanele vârstnice care prezintă pericol de contaminare pentru celelalte persoane, până la rezolvarea problemei ivite.
Menţionez faptul că nu avem solicitări de internare a persoanelor vârstnice cu domiciliul Timişoara, nesoluţionate. Dacă persoanele vârstnice care doresc internarea au probleme mari de sănătate, ei sunt direcţionaţi către instituţii de specialitate care pot veni în sprijinul nevoilor acestor persoane.
În conformitate cu Hotărârea nr.118 din 19.02.2014, pentru aprobarea Normelor metodologice de aplicare a prevederilor Legii nr.197 din 2012 privind asigurarea calităţii în domeniul serviciilor sociale, Căminul pentru Persoane Vârstnice Timişoara urmează să fie licenţiat ca serviciu social, iar acest lucru nu va fi posibil dacă nu respectăm standardele din Ordinul 2126 din 2014.
Având în vedere cele expuse, în baza prevederilor art.36  alin.2 lit.(d) şi alin.6 lit. (a), pct.2 din legea nr.215 din 2001 privind administraţia publică locală,


PROPUNEM:
1.Aprobarea capacităţii Căminului pentru Persoane Vârstnice Timişoara la 82 de locuri.

